Eloisa Bîrleanu este un fotomodel din Brazilia căsătorită cu un român. Timp de trei zile şi trei nopţi aceasta a stat în zona de tranzit a Poliţiei de Frontieră pentru că îi expirase perioada legală de şedere în România.

"A stat în România ca turist şi legea spune că ai voie să stai 90 de zile fără viză în decurs de 180 de zile. Ea a depăşit acest termen şi după o săptămână s-a întors din nou în România. Colegii mei nu au mai putut s-o lase să intre în ţară. Putea să îşi cumpere bilet de avion şi să plece, însă a ales să stea în aeroport trei zile", a declarat Fabian Bădilă, reprezentant al Poliţiei de Frontieră.

De asemenea, spune acesta, avea posibilitatea să obţină o viză de reîntregire a familiei, însă nu a făcut nici acest demers.

În cele din urmă, femeia a plecat marţi, 23 februarie, spre Milano. Ea a primit o amendă în valoare de 600 de lei pentru că a depăşit cele 90 de zile pe care le putea petrece fără viză în România.